નાનપણમાં ઘરમાં પાંચસો ગ્રામની એક થેલી પડેલી હોય, જેમાં બ્રાન્ડનેમ છાપેલું હોય પણ નીચે એક વાક્ય લખેલું હોય “ગોંડલના પ્રખ્યાત મમરા”! કોઈ પણ બ્રાન્ડ લો.. ટેગ લાઈનતો એ જ! ભૂખ લાગી હોય તો હાથવગો નાસ્તો એટલે સેવ-મમરા. અને જો સેવ ઘરમાં ખૂટી તો પાંચ રુપીયા માંગી દોટ મૂકી ફરસાણની દુકાને જઈ નાયલોન સેવ લઈ આવવાની. કાચા મમરા, સેવ અને જો માથે “ટોપીંગ્સ” મુકવા હોય તો ટમેટા, કાકડી, કાચી કેરી અને ડુંગળી.